﻿Traducerile şi rolul lor în receptarea literaturii americane în cultura română Rodica PIOARIU Universitatea « 1 Decembrie 1918 » din Alba Iulia The present paper is meant to point out the role of translations and their effect upon the Romanian literature in the inter-war period The pros and cons of the Romanian men of letters are relevant of te spiritual background of a whole epoch, in search for its own self and means of expression Abordarea amplei şi controversatei probleme a traducerilor dintr-o limbă în alta nu este o întreprindere facilă, ci dimpotrivă, presupune multiple şi complexe dificultăţi sesizate, de altfel, de majoritatea cercetătorilor care au abordat-o anterior Prin intermediul traducerilor se construiesc valoroase punţi spirituale peste imense goluri de cunoaştere, popoare şi culturi se apropie, se interferează şi se îmbogăţesc reciproc Cum este foarte bine cunoscut, traducerile constituie principala modalitate de apropiere faţă de un scriitor străin; numai prin intermediul lor diversitatea creativă a omenirii se face cunoscută şi devine fecundă într-o altă arie lingvistică şi într-un nou mediu receptor Pe de altă parte trebuie semnalat încă un aspect extrem de important - subliniat şi de Traian Herseni în lucrarea sa Sociologia literaturii: pătrunderea unei literaturi în alte spaţii geografice şi culturale este favorizată de existenţa „unei corespondenţe între opera literară şi necesităţile sau cerinţele literare ale acestor spaţii” (sublinierea noastră) Dacă în literatura română a apărut un număr atât de impresionant – nu numai din punct de vedere cantitativ ci şi calitativ – de traduceri din marile literaturi ale lumii, primite cu nedisimulat entuziasm şi remarcabilă aviditate de lectură şi cunoaştere de cititorul român contemporan, este pentru că a existat o necesitate obiectivă pentru acest gen de lectură/artă care a găsit la noi un teren deosebit de fertil şi un amplu spaţiu de manifestare Succesul unei anumite opere literare traduse nu poate fi deloc un fenomen întâmplător, ci este rezultatul firesc al aşteptărilor şi cerinţelor preeminente la un moment dat în cultura respectivă Cercetarea traducerilor şi a receptării lor în literatura română constituie un element indispensabil înţelegerii adecvate şi aprecierii corecte al fenomenului mai amplu de receptare a unei literaturi într-o altă literatură În procesul de receptare a dramaturgiei americane în România, rolul, importanţa şi valoarea de necontestat a traducerilor – ca dimensiuni cultural-spirituale majore – nu pot fi în nici un caz negate, neglijate sau ignorate, pentru că ele reprezintă, la fel ca în toate literaturile lumii, calea cea mai eficientă de contact cu opera oricărui scriitor străin Prin urmare, semnificaţia şi consecinţele traducerilor de literatură universală în limba română asupra propriei noastre literaturi se cer corect evaluate şi abordate dintr-o perspectivă modernă mai amplă şi mai flexibilă, în special dacă luăm în considerare faptul că circulaţia şi răspândirea valorilor universale se desfăşoară în cadrul unui proces de mare complexitate şi dinamism, o infinitate de necunoscute, incertitudini sau paradoxuri ce scapă uşor unei analize de suprafaţă În viaţa culturală şi literară românească, traducerile au suscitat un interes constant de-a lungul timpului, dar cu destule fluctuaţii în modul de evaluare a funcţiei, menirii, originalităţii şi creativităţii lor specifice Abordarea acestui fenomen a cunoscut importante progrese odată cu apariţia preocupării distincte pentru studiul receptării operei literare şi a efectului produs de aceasta asupra cititorului Reconstituirea „orizontului de aşteptare” al publicului receptor, formulat de Hans Robert Jauss, în lucrarea Pour une esthétique de la réception (1978) – apărută în româneşte în 1983, cu titlul Estetica receptării Experienţa estetică şi hermeneutica literară, pune într-o nouă lumină fenomenul traducerilor literare, sporindu-le în mod considerabil dimensiunea şi meritele „Experienţa literară a lectorului – afirmă Jauss – intervine în orizontul de aşteptare al vieţii sale cotidiene, orientează şi modifică viziunea sa asupra lumii şi, în consecinţă, reacţionează asupra comportamentului său social” Iată, aşadar, că experienţa estetică literară a unui cititor nu trebuie rezumată doar la tezaurul literar naţional, ci implică obligatoriu creaţia literară universală În acest context, valoarea şi însemnătatea traducerilor creşte în mod indiscutabil, după cum sublinia şi Gelu Ionescu în ampla şi valoroasa sa contribuţie la cercetarea fenomenului în discuţie, intitulată Orizontul traducerii (1981) În opinia sa, literatura română a cunoscut o adevărată „revalorizare” din perspectiva literaturii universale care a influenţat-o şi a îmbogăţit-o constant, implicit sau explicit prin intermediul traducerilor „Oricât de mare ar fi numărul volumelor ce se traduc azi sau au fost traduse în ultimele decenii, această creştere – susţine G Ionescu – nu s-a făcut în detrimentul numărului sau valorii volumelor de literatură originală Dar un orizont de aşteptare îmbogăţit, pregătit de circulaţia atâtor capodopere în toate genurile, a putut să se răsfrângă chiar şi asupra clasicilor literaturii române, producând o revalorizare prin confruntare (s n ), descoperind astfel actualitatea unor autori români mai neglijaţi la apariţie, revelând, când a fost cazul, alte feţe ale originalităţii scriitorilor noştri din trecut” Traducerea marilor capodopere ale literaturii universale în limba română s-a dovedit extrem de benefică şi stimulativă pentru creatorii noştri autohtoni, cărora le-a oferit „modele şi criterii” de mare rigoare şi exigenţă cu repercusiuni vizibile asupra propriei creaţii în materie de originalitate şi calitate a actului lor creator De aceea, literatura română a absorbit atât valorile literaturii naţionale, cât şi pe cele ale patrimoniului universal într-un proces de „simbioză”, confruntare şi completare reciprocă, al cărei efect pozitiv se reflectă permanent în îmbogăţirea şi devenirea orizontului de aşteptare al cititorului sau publicului contemporan „Cum se spune că o influenţă nu e receptată şi nu devine activă decât dacă terenul e apt pentru a o recepta, fiindu-i necesară această receptare şi această activare, tot astfel – conchide autorul român – putem spune că o traducere nu devine activă într-o literatură decât atunci când acea literatură o invocă ca element activ pentru originalitate Prin traduceri, aducem unei literaturi naţionale trecutul întreg al literaturii, trecut oricând resuscitabil şi mereu invocabil; maturitatea unei literaturi nu se poate consolida fără împroprietărirea ei şi a limbii ce-o exprimă, cu valorile universale de care e genetic legată” O pledoarie sinceră, bine argumentată în favoarea traducerii, care consacră triumful practicii asupra teoreticului conferindu-i stima şi preţuirea pe care o astfel de muncă le merită Originea traducerilor se pierde în noaptea timpului, dar cu toate acestea ele n-au încetat să-şi demonstreze funcţia şi valenţele - de la primele traduceri ale Bibliei în variate limbi, la cele mai avansate tipuri de traducere Avem în vedere, în principal, traducerea asistată de calculator, care cu siguranţă va deveni un „loc comun” în ultra informatizatul mileniu al treilea Acest proces de informatizare a actului traducerii a început imediat după încheierea celui de-al doilea război mondial, mai exact prin anul 1949, când cele două superputeri mondiale - S U A şi U R S S - au lansat veritabile programe de traducere automată motivate prin nevoia stringentă de informare rapidă şi corectă Se afirmă că prin sistemul ruso-englez denumit SYSTRAN, instalat în urmă cu aproximativ treizeci de ani la baza aeriană Wright Patterson din S U A se poate efectua traducerea a circa 18 milioane de cuvinte pe an, de o calitate satisfăcătoare, având drept scop principal informarea ştiinţifică, tehnică, economică, financiară sau de ordin militar Se impune următoarea precizare: ceea ce se produce automat, computerizat sunt traduceri brute destinate unei revizuiri ulterioare, realizate de către traducători specializaţi Astfel de sisteme nu mai sunt singulare în zilele noastre Există zeci de exemple de acest tip - fie ele japoneze, americane, germane sau franceze - axate cu precădere pe limbile engleză, germană sau franceză În aceste cazuri, traducerile se efectuează cu ajutorul unor utilizatori care uzează de informaţiile preluate din dicţionare bilingve şi stocate în adevărate baze de date conţinând diferiţi termeni, sinonime, antonime, colocaţii, construcţii idiomatice şi chiar aşa numite „bitexte” - care includ atât texte propriu-zise, cât şi traduceri, ce vor deveni accesibile după prelucrarea textului Până a se ajunge, însă, la acest remarcabil progres, personalităţi marcante ale culturii europene şi universale s-au aplecat cu interes şi răbdare asupra domeniului traducerii, uzând de bine-cunoscute mijloace tradiţionale de abordare şi oferind posterităţii bogate şi dense comentarii cu variate implicaţii în plan estetic şi literar Astfel, meritele şi utilitatea traducerilor în diferite momente ale dezvoltării culturale a societăţii omeneşti au fost în mod repetat revelate şi recunoscute, chiar dacă au generat nenumărate dispute şi controverse Curiozitatea şi interesul diferitelor popoare de a se deschide spre alte lumi, spre alte universuri cu mentalităţi, moravuri şi trăsături specifice, mai puţin cunoscute, s-au intensificat sensibil începând cu Renaşterea În secolul al XVI-lea este consemnată apariţia traducerilor pe scară largă în Europa ca urmare a unor necesităţi culturale obiective Ele devin incontestabile căi de comunicare, înţelegere şi preţuire reciprocă, la nivel individual şi naţional Mai mult, pe lângă stimularea concordiei şi prieteniei între popoare, traducerile şi-au reiterat rolul pozitiv şi în stimularea creaţiei artistice, a schimbului de idei, teme şi diverse mijloace de realizare artistică influenţând în mod benefic progresul cultural şi spiritual al omenirii La început de secol XIX - mai precis în anul 1816 d-na de Staël remarca pe bună dreptate: „Il n’y a pas de plus éminent service à rendre à la littérature que de transporter d’une langue à l’autre les chefs - d’oeuvre de l’esprit humain… D’ailleurs la circulation des idées est, de tous les genres de commerce, celui dont les avantages sont les plus certains” Prin aceste consideraţii ea acordă traducerii respectul şi aprecierea pe care le merită din plin, pentru uriaşul serviciu adus culturii, literaturii şi spiritului uman, în general La rândul său, Goethe, preocupat de acest domeniu întreaga sa viaţă, a abordat şi exprimat metaforic tema traducerii în multe din lucrările sale, inclusiv în câteva poezii Dintr-o scrisoare adresată lui Thomas Carlyle - remarcabil prozator şi critic literar englez care se dedică prin traduceri, studii (Faust, Viaţa lui Schiller) eseuri, limbii şi filozofiei germane - în anul 1827, reţinem următoarea apreciere de valoare: „Orice s-ar spune despre imperfecţiunile unei traduceri ea rămâne una dintre cele mai importante şi valoroase preocupări din lume” Indiscutabil, munca de traducător presupune cunoaştere şi efort susţinut, iar gradul sporit de dificultate al actului traducerii decurge în primul rând din necesitatea imperioasă ca traducătorul să nu caute doar echivalenţi adecvaţi redării unui anumit context situaţional sau cultural, ci să realizeze transferul în limba ţintă a întregului univers de idei şi sentimente ilustrat şi transmis de original Aceasta nu se poate înfăptui decât ca urmare a unei atente analize şi interpretări a operei originale, care să faciliteze descoperirea atributelor particulare, specifice ale culturii textului sursă - condiţie absolut indispensabilă transpunerii lui corecte într-un alt context cultural Altfel spus, traducătorul trebuie să găsească căile şi metodele cele mai potrivite pentru a exprima aceeaşi realitate prin intermediul culturii receptoare, în acest mod el devenind un adevărat mediator nu numai între două limbi diferite, ci şi între două culturi diferite Constatările enunţate mai sus nu sunt deloc singulare, ci dimpotrivă ele ilustrează în mod indubitabil un truism, care a fost exprimat de altfel, în repetate rânduri de marea majoritate a celor care s-au „aventurat” pe drumul spinos al traducerii încă din secolele al XVI-lea şi al XVII-lea Ne referim la primii noştri traducători de texte religioase care au caracterizat această adevărată „aventură a spiritului,” care este traducerea, ca fiind „anevoioasă”, extrem de „grea”, „cu mult greu” sau „cu nevoie” îndeplinită, cum de altfel reiese şi din afirmaţia lui Radu Greceanu, al cărui nume stă alături de Nicolae Milescu şi Dosoftei pentru importanta sa contribuţie la traducerea Bibliei de la Bucureşti în limba română, în anul 1688: „cu greu iaste a tălmăci neştine singur, despre limba elinească spre cea rumânească […] Iară eu am iscodit şi în tot chipul m-am nevoit a nu lăsa nici un cuvânt ca să nu dea întru înţelegerea limbii noastre cei rumâneşti” La rândul său, George Steiner, renumitul exeget al problematicii generate de traduceri, ajunge la o concluzie similară în faimoasa sa lucrare După Babel: „Repetarea unei cărţi deja existente într-o limbă străină constituie «sarcina misterioasă» a traducătorului şi este o muncă grea Ea este irealizabilă dar - în acelaşi timp - trebuie încercată Realizarea unui text identic cuvânt cu cuvânt cu originalul (făcând din traducere o transcriere perfectă) depăşeşte ca dificultate imaginaţia omenească Când traducătorul, care nu ia în considerare timpul şi reconstruieşte Turnul Babel, este aproape de reuşită, trece în acea stare de reflectare care este descrisă în «Borges şi eu» […] Un adevărat traducător ştie că efortul său aparţine «uitării» (fiecare generaţie, retraduce, în mod inevitabil), sau «celuilalt», umbrei sale inspiratoare, precedente El nu ştie «care din noi rescrie această pagină» În această «ignoranţă transsubstanţială»…rezidă chinul acestei întregi activităţi de traducere, dar şi singura reparaţie pe care o putem aduce Turnului distrus” Două puncte de vedere extrem de onorante, în opinia noastră, pentru toţi cei angrenaţi în delicata activitate a traducerii, deoarece, pentru a fi de calitate, o traducere presupune - pe lângă efort, neobosită căutare, pregătire şi perfecţionare de durată, un acut simţ al limbii şi un exerciţiu susţinut în folosirea corectă atât a limbii sursă, din care se traduce, cât şi a limbii ţintă Cu alte cuvinte, e nevoie de competenţă, perseverenţă şi intuiţie în selectarea cuvântului şi a expresiei celei mai adecvate, menite să redea cât mai fidel şi mai sugestiv spiritul şi stilul originalului, şi chiar să-l îmbogăţească cu valenţe şi nuanţe noi, atunci când traducătorul este şi artist Apreciem că o abordare corectă a traducerii trebuie făcută din mai multe perspective, pentru că a traduce înseamnă a interpreta şi a analiza originalul dintr-o multitudine de unghiuri şi puncte de vedere: cel al lingvisticii, semanticii, pragmaticii, semioticii, contextului cultural sau al competenţei de comunicare Alexandru Dima remarca, în articolul Valoarea reprezentativă a traducerilor şi circulaţia lor în Republica Socialistă România, publicat în „Gazeta literară”, următoarele: ”în fond problema traducerii e una de adaptare la limba naţională în care se transpune o operă, şi strădania cea mai atentă a traducătorului constă în a realiza operaţia cu cât mai puţine pierderi de conţinut şi de imagini, fără a se putea evita, fireşte, dispariţia sonorităţii limbii originale, element atât de preţios, mai ales în domeniul liric Însemnând prin urmare, în primul rând, adaptarea la limba naţională în care se traduce şi la spiritul ei, ambiţia majoră rămâne reprezentarea conţinutului de idei şi sentimente ale operei şi a cât mai multor mijloace formale utilizate de autor” Astfel de preocupări au fost mereu prezente în cultura noastră care a cunoscut perioade succesive de acceptare - uneori excesivă - a traducerilor şi adaptărilor din diferite limbi, dar şi de respingere a acestora sub diferite pretexte mai mult sau mai puţin întemeiate Dacă acceptăm că valorile culturale sunt bunul comun al întregii umanităţi, atunci rostul şi funcţia traducerilor devin imense, atât prin selecţia pe care o operează, cât şi prin performanţele lor intrinseci O bună strategie culturală de ansamblu va avea în prim plan politica traducerilor şi a lucrărilor de critică literară universală menite să joace un rol primordial în procesul receptării Cât despre receptarea literaturii americane în cultura noastră, după cum relevă o analiză a activităţii editoriale din ţara noastră, pe parcursul mai multor decenii, aceasta s-a realizat în mod diferit în anumite momente istorice În secolul al XIX-lea asistăm la o receptare sporadică, nesistematizată şi neselectivă – Maiorescu publica în 1891 un grupaj de traduceri din Bret Harte, romanul ştiinţifico-fantastic cu implicaţii sociale al lui Edward Bellamy, Looking Backward – 2000-1887 (În anul 2000 – O privire retrospectivă din anul 2000 asupra secolului nostru), la puţin timp după publicarea lui în Statele Unite, iar Coliba unchiului Tom de Harriet (Elisabeth) Beecher Stowe apare la Iaşi în 1853 în tălmăcirea lui T Codrescu, însoţită de o Ochire asupra sclaviei de Mihail Kogălniceanu şi va cunoaşte multiple reeditări şi tiraje uriaşe de-a lungul unui secol Benjamin Franklin încântă prin forţa exemplului personal, a informaţiilor de ordin teoretic şi practic incluse în scrierile sale ca şi prin tonul moralizator, mult gustat în epocă Un volum de Opere alese apare în 1859 şi va fi reeditat de patru ori (1860, 1868, 1872, 1888) pe când Poor Richard’s Almanac cunoaştere o traducere selectivă semnată de Varahilu Latescu (1864) care apare tot la Iaşi sub titlul Şciinţa lui Ricu celǔ păţitǔ sau calea spre fericire Din proza lui Edgar Allan Poe traduce I L Caragiale şi publică în ziarul „Timpul” în 1878 Interesul pentru opera lui Franklin a fost unul constant şi de durată în cultura noastră Traducerile din opera sa apărute în multiple versiuni de-a lungul timpului sunt completate de monografii – printre care menţionăm Franklin Viaţa şi opera, de Alexandru Botez (1933); Benjamin Franklin de Petru Comarnescu (1957), Benjamin Franklin de Ion Savu Nanu (1967) – studii, analize de mare valoare care contribuie în mod substanţial la aprofundarea cunoaşterii celor două culturi Cele mai apreciate poartă semnătura unor cărturari de mare prestigiu, precum sunt Adrian Marino cu Benjamin Franklin în cultura şi literatura română (1976) şi Ioan Comşa, Benjamin Franklin în memoria românilor (1976), care investighează traducerile şi imitaţiile după Franklin apărute în literatura noastră În opinia lui Adrian Marino, „personalitatea, activitatea şi opera lui B Franklin… întrunea toate condiţiile unei difuziuni largi, la un nivel mediu, în forme pe deplin accesibile tuturor spiritelor româneşti preocupate de progres şi luminare De unde şi marea influenţă, succesul său considerabil de public şi printre literaţii-ideologi ai epocii, mulţi dintre ei adevăraţi oameni politici Prestigiul noutăţii exemplului ca şi exotismul său joacă un rol nu mai puţin important în această receptare de proporţii” Epoca interbelică de care ne vom ocupa ulterior în cadrul acestei cercetări – extinsă aleatoriu până în 1947, este bogată în traduceri, dar foarte săracă în traducerea capodoperelor literaturii universale Piaţa este invadată de traduceri din opere minore, nesemnificative datorate atât unor raţiuni comerciale, cât mai ales absenţei unui solid aparat critic şi selectiv al valorilor autentice care să influenţeze pozitiv evoluţia gustului artistic şi literar şi să potenţeze receptarea Fenomenul cultural şi literar al traducerilor înregistrează un progres remarcabil după 1948, marcând concomitent o importantă schimbare de atitudine: grija pentru selecţia sistematică a lucrărilor de certă valoare, conjugată cu creşterea calităţii traducerilor prin contribuţia unui mare număr de traducători specializaţi sau a unor reputaţi scriitori români se vor reflecta în realizările de excepţie ale anilor ’50, ’60, ’70 Importante studii monografice – de autori şi curente, de epoci şi direcţii literare – comentarii critice, studii şi eseuri, prefeţele şi postfeţele care însoţesc traducerile au jucat un rol prevalent în configurarea unui inestimabil patrimoniu universal asimilat şi fructificat de o manieră specifică în cultura şi literatura noastră Se conturează astfel o nouă conştiinţă de sine a propriei noastre literaturi care a ieşit mult îmbogăţită şi cu un spor de originalitate indiscutabil, în urma dialogului, confruntării sau schimbului cu marile valori ale spiritualităţii umane, în ansamblul său Este evidentă, aşadar, constatarea că valorile naţionale sunt potenţate iar energia creativă maturizată de concurenţa traducerilor „Traducerile literare valoroase nu invalidează preeminenţa literaturii originale, ci dimpotrivă o asigură”, susţine Gelu Ionescu, care insistă asupra importanţei abordării fenomenului traducerii cu mai multă responsabilitate şi fără prejudecăţi, reclamând o receptare mai activă a literaturilor lumii El relevă în binecunoscuta sa lucrare deja menţionată, existenţa la noi a unui conştient corpus de traduceri, din marea majoritate a literaturilor lumii, de la cele mai vechi texte indiene până la cele mai recente succese în plan literar, care reflectă o nouă orientare, definitorie pentru cultura şi literatura română contemporană prin maturitate şi coerenţă Nimic din marea creaţie a geniului uman nu a rămas străină marelui public şi cu atât mai puţin specialiştilor Are loc o reformare însemnată a gustului public dar şi a mentalităţilor cu privire la munca traducătorului Cererea de literatură străină bună este consecventă şi mereu crescândă Setea de lectură a unor diverse categorii de cititori este greu potolită, fiind chiar stimulată de o politică editorială adecvată unei „vieţi culturale de masă” Chiar dacă în mod firesc criteriul consumului nu a fost total exclus din politica editurilor româneşti, identificăm acţiuni sistematice, concertate de asimilare şi răspândire a literaturii universale prin intermediul traducerilor care devin astfel mai întâi un act de cultură şi apoi unul comercial În ciuda marelui hiatus proletcultist din primul deceniu postbelic, când cea mai mare parte a clasicilor români sunt cenzuraţi şi netipăriţi şi s-a acordat atenţie excesivă literaturii sovietice masiv tradusă în acea perioadă, putem totuşi vorbi de o reconsiderare treptată a literaturii naţionale şi universale în ţara noastră La începutul anilor ’60 asistăm la debutul instituţionalizării acţiunii de traducere şi receptare a literaturilor lumii Iau fiinţă edituri specializate precum Editura pentru literatură universală, devenită ulterior Editura Univers, Editura Minerva, Albatros, Cartea Românească etc şi reviste de cultură orientate cu predilecţie spre promovarea patrimoniului universal în cultura noastră, de pildă „Secolul 20”, de departe cea mai prolifică; acestea îşi propun şi reuşesc să desfăşoare o adevărată „campanie de traduceri”, o activitate matură, responsabilă, eficientă, de absorbţie conştientă a marii creaţii universale indispensabilă dezvoltării şi progresului propriei noastre culturi şi literaturi O preocupare la fel de asiduă a fost aceea de a stimula formarea unor traducători competenţi şi a analiştilor lucizi ai fenomenului universal, cu certe disponibilităţi de a răspunde unor cerinţe imperioase de îndrumare şi formare culturală a publicului românesc Numai în perioada 1961-1980, Editura Univers a publicat aproximativ 2700 titluri de opere beletristice, dintr-un număr de 2100 autori, traducându-se în româneşte „mai mult şi mai bine decât în toate epocile la un loc”, apreciază G Ionescu Saltul calitativ real în abordarea fenomenului traducerilor este întărit şi de constatarea că, spre deosebire de perioada 1900-1945, când se practicau traduceri de mică extindere (de preferinţă între 30-120 pagini), în volume mici cu una sau două nuvele, sau o singură piesă de teatru, într-o puzderie de colecţii cum ar fi Biblioteca „Lumea”, Biblioteca Universală, Biblioteca populară Socec, Biblioteca românească enciclopedică, Biblioteca „Lumina”, Biblioteca Teatrului Naţional etc , în anii postbelici se manifestă preferinţa pentru volume ample de sute de pagini Colecţiile care se păstrează sunt mai ales „Biblioteca pentru toţi” (colecţie de buzunar) a Editurii Minerva şi colecţia „Globus” a Editurii Univers, care se implică asiduu în informarea şi ghidarea cititorului spre esenţa respectivei opere Sunt respectate în totalitate titlurile originale iar textele încetează de-a mai fi trunchiate precum se întâmpla în mod curent înainte de război Un aport esenţial în receptarea literaturilor străine şi îmbogăţirea fără precedent a culturii române ce se cuvine remarcat şi reliefat, revine „traducerilor de exegeză literară şi estetică” pe care Gelu Ionescu le consideră acţiuni editoriale spectaculoase ale Editurilor Univers, Minerva şi Meridiane, menite să ateste superioritatea şi excelenţa unei perioade de mare fecunditate şi efervescenţă culturală, care nu poate fi negată sau tratată cu excese de subiectivism, frecvente astăzi în cultura noastră În faţa evidenţei, o negare sterilă ar putea trece drept ridicolă, total deplasată şi neavenită, contravenind unei minime deontologii a cărei respectare se impune de la sine 